Na temelju članka 14. Zakona o proračunu („Narodne novine”, broj 87/08, 136/12 i 15/15) i članka 37. Statuta Grada Šibenika („Službeni glasnik Grada Šibenika“ br. 2/21) Gradsko vijeće Grada Šibenika, na 5. sjednici od 14. prosinca 2021. godine, donosi

**ODLUKU**

**O IZVRŠAVANJU PRORAČUNA GRADA ŠIBENIKA**

**ZA 2022. GODINU**

1. **OPĆE ODREDBE**

 Članak 1.

 Ovom se Odlukom utvrđuje struktura prihoda i primitaka, te rashoda i izdataka Proračuna Grada Šibenika za 2022. godinu (u daljnjem tekstu: Proračun), njegovo izvršavanje, upravljanje financijskom i nefinacijskom imovinom, korištenje namjenskih prihoda i primitaka, prava i obveze korisnika proračunskih sredstava, pojedine ovlasti Gradonačelnika Grada Šibenika i Upravnog odjela za financije u izvršavanju Proračuna, te druga pitanja u s vezi s izvršavanjem Proračuna.

Članak 2.

 Sredstva se u Proračunu osiguravaju proračunskim korisnicima (u daljnjem tekstu: korisnici) koji su u njegovu Posebnom dijelu određeni za nositelje sredstava raspoređenih po programima (aktivnostima i projektima), vrstama rashoda i izdataka te izvorima prihoda.

1. **IZVRŠAVANJE PRORAČUNA**

Članak 3.

 Proračunska sredstva koristit će se samo za namjene utvrđene u Proračunu i to do visine utvrđene u Posebnom dijelu Proračuna, prema načelima štednje i racionalnog korištenja odobrenih sredstava.

 Proračunski korisnici mogu preuzeti obveze na teret Proračuna tekuće godine samo do visine i za namjene utvrđene u Posebnom dijelu Proračuna, a sukladno dinamici ostvarenja prihoda Proračuna.

 Rashodi i izdaci Proračuna koji se financiraju iz namjenskih prihoda i primitaka izvršavat će se do iznosa naplaćenih prihoda i primitaka za te namjene.

 Iznimno od odredbe stavka 3. ovoga članka, Gradonačelnik može odlučiti da se pojedini rashodi i izdaci, u slučaju nepravovremene naplate namjenskih prihoda i primitaka, pokrivaju i na teret ostalih proračunskih prihoda, a najviše do visine planiranih iznosa.

 Namjenski prihodi i primici Proračuna jesu: pomoći, donacije, prihodi za posebne namjene, prihodi od prodaje i zamjene nefinancijske imovine Grada, prihodi od naknada šteta s osnova osiguranja, namjenski primici od zaduživanja i primici od prodaje dionica i udjela.

 Ako su namjenski prihodi i primici iz stavka 5. ovoga članka uplaćeni u nižem iznosu nego što je planirano Proračunom, proračunski korisnik – upravno tijelo može preuzeti i plaćati obveze samo do visine stvarno uplaćenih odnosno raspoloživih sredstava.

Uplaćene i prenesene, a manje planirane pomoći, donacije i prihodi za posebne namjene mogu se izvršavati iznad iznosa utvrđenih u Proračunu do visine uplaćenih, odnosno prenesenih sredstava uz prethodnu suglasnost Upravnog odjela za financije.

Uplaćeni i preneseni, a manje planirani namjenski primici od zaduživanja mogu se izvršavati iznad iznosa utvrđenih u Proračunu do visine uplaćenih, odnosno prenesenih sredstava uz prethodnu suglasnost Upravnog odjela za financije.

Uplaćene i prenesene, a neplanirane pomoći, donacije, prihodi za posebne namjene i namjenski primici od zaduživanja mogu se koristiti prema naknadno utvrđenim aktivnostima i/ili projektima u Proračunu uz prethodnu suglasnost Upravnog odjela za financije.

Članak 4.

 Upravni odjeli Grada mogu sklapati ugovore o nabavi roba, obavljanju usluga i izvršenju radova sukladno zakonskim propisima koji uređuju ovo područje i godišnjem planu nabave.

 Ustanove i trgovačka društva kojima je Grad osnivač provode postupak nabave sukladno zakonskim propisima i svom godišnjem planu nabave.

Članak 5.

 Obveze po ugovorima koji zahtijevaju plaćanje u sljedećim godinama proračunski korisnici mogu preuzeti samo uz suglasnost Gradonačelnika, a na prijedlog Upravnog odjela za financije.

 Plaćanja koja proizlaze iz obveza preuzetih sukladno stavku 1. ovoga članka proračunski korisnici moraju kao obvezu uključiti u financijski plan u godini u kojoj ta obveza dospijeva.

Članak 6.

 Sredstva planirana u Razdjelu 001. Tajništvo Grada - Glava 00101. Tajništvo Grada – Funkcijska oznaka 0111 Izvršna i zakonodavna tijela – Program 1001 - Mjesna samouprava – Aktivnost A100101 - Donacije mjesnim odborima, rasporedit će Gradonačelnik sukladno donesenom Zaključku o raspodjeli sredstava.

Članak 7.

 Sredstva planirana u Razdjelu 001. Tajništvo Grada - Glava 00102. Ured gradonačelnika – Funkcijska oznaka 0111 Izvršna i zakonodavna tijela – Program 100302 - Promidžba i informiranje – Aktivnost 100302 - Program radiotelevizijskih emitiranja – javni interes u informiranju te Aktivnost A100303 – Program za tiskovna glasila i portale – javni interes u informiranju, rasporedit će Gradonačelnik sukladno donesenom Zaključku o raspodjeli sredstava.

Članak 8.

 Sredstva planirana u Razdjelu 003. Upravni odjel za društvene djelatnosti - Glava 00301. Društvene djelatnosti - Funkcijska oznaka 0820 Službe kulture - Program 1008 - Ostali kulturni programi - Aktivnost A100801- Izdaci za kulturne udruge, rasporedit će krajnjim korisnicima Gradonačelnik sukladno donesenom Zaključku o raspodjeli sredstava.

Članak 9.

Sredstva planirana u Razdjelu 003. Upravni odjel za društvene djelatnosti - Glava 00301. Društvene djelatnosti - Funkcijska oznaka 0620 Razvoj zajednice - Program 1055 Udruge građana - Aktivnost A105501 Sufinanciranje programa i projekata udruga građana - Tekuće donacije u novcu, rasporedit će krajnjim korisnicima Gradonačelnik sukladno donesenom Zaključku o raspodjeli sredstava.

Članak 10.

 Sredstva planirana u Razdjelu 003. Upravni odjel za društvene djelatnosti - Glava 00307. - Program javnih potreba u sportu - Funkcijska oznaka 0810 Službe rekreacije i sporta Program 1025 - Program javnih potreba u sportu - Aktivnost A102502 - Djelovanje sportskih udruga - Tekuće donacije u novcu, rasporedit će krajnjim korisnicima Gradonačelnik sukladno donesenom Zaključku o raspodjeli sredstava.

Članak 11.

 Pročelnici upravnih odjela te čelnici pravnih osoba koji su korisnici Proračuna odgovorni su za planiranje i izvršavanje svog dijela Proračuna.

 Organizacijske jedinice u suradnji s unutarnjim revizorom imaju pravo nadzora i revizije nad financijskim, materijalnim i računovodstvenim poslovanjem korisnika sredstava proračuna te nad zakonitošću i svrsishodnom uporabom proračunskih sredstava.

 Korisnici su obvezni dati sve potrebite podatke, isprave i izvješća koja se od njih zatraže.

 Ako se prilikom obavljanja proračunskog nadzora i revizije utvrdi da su sredstva bila nenamjenski utrošena, izvijestit će se Gradonačelnik i poduzeti mjere da se nadoknade tako utrošena sredstva ili će se privremeno obustaviti isplata sredstava s pozicija s kojih su sredstva bila nenamjenski utrošena.

1. **PRORAČUNSKA ZALIHA**

Članak 12.

 U Proračunu su planirana sredstva za proračunsku zalihu u ukupnom iznosu od 150.000,00 kn.

O korištenju sredstava proračunske zalihe u cijelosti odlučuje Gradonačelnik i o tome mjesečno izvješćuje Gradsko vijeće.

Sredstva proračunske zalihe ne mogu se koristiti za pozajmljivanje.

1. **PRIHODI PRORAČUNA**

Članak 13.

 Proračun Grada Šibenika za 2022. godinu je konsolidiran i sadrži sve prihode i primitke, te rashode i izdatke Grada Šibenika i proračunskih korisnika uključenih u sustav lokalne riznice.

 Gradska riznica ima jedan račun za sva plaćanja, pri čemu proračunski korisnici nemaju svoje račune.

Članak 14.

 Vlastiti i namjenski prihodi i primici proračunskih korisnika uplaćuju se u Proračun Grada.

1. **ISPLATA SREDSTAVA IZ PRORAČUNA**

Članak 15.

 Sva plaćanja unutar Gradske riznice prema dobavljačima proračunskih korisnika izvršavaju se izravno, temeljem zahtjeva proračunskih korisnika putem jedinstvenog računa.

Članak 16.

Pogrešno ili više uplaćeni prihodi u Proračun vraćaju se uplatiteljima na teret tih prihoda, a temeljem zahtjeva uplatitelja i dokaza o pogrešno ili više uplaćenom prihodu.

Članak 17.

 Svaki rashod i izdatak iz Proračuna mora se temeljiti na vjerodostojnoj knjigovodstvenoj spravi kojom se dokazuje obveza plaćanja.

Članak 18.

Tekuće otplate glavnice u Računu financiranja Proračuna za 2022. godinu te pripadajuće kamate imaju u izvršavanju Proračuna prednost pred svim ostalim izdacima.

Članak 19.

Instrumente osiguranja plaćanja, kojima se na teret Proračuna stvaraju obveze, izdaje Upravni odjel za financije, a potpisuje Gradonačelnik. Evidenciju izdanih i primljenih instrumenata osiguranja plaćanja vodi Upravni odjel za financije.

1. **POVRAT SREDSTAVA U PRORAČUN**

Članak 20.

Ako se u tijeku izvršavanja Proračuna utvrdi da su sredstva Proračuna nepravilno korištena, korisniku će se umanjiti sredstva u visini nenamjenskog korištenja sredstava ili će se privremeno obustaviti isplata sredstava na stavkama s kojih su sredstva bila nenamjenski utrošena.

1. **PLAĆANJE PREDUJMOM**

Članak 21.

Korisnik može plaćati predujmom po sklopljenim ugovorima i ispostavljenim predračunima do pojedinačnog iznosa od 5.000,00 kn bez suglasnosti Gradonačelnika. Iznimno, proračunski korisnik može plaćati predujmom bez suglasnosti za obveze preuzete po ugovorima za projekte koji se sufinanciraju iz sredstava Europske unije.

1. **UPRAVLJANJE FINANCIJSKOM I NEFINANCIJSKOM IMOVINOM**

Članak 22.

 Proračunska sredstva mogu se plasirati društvima u većinskom vlasništvu Grada putem kratkoročne pozajmice uz kamatu u visini eskontne stope.

Članak 23.

 Odluku o kupnji dionica ili udjela u trgovačkom društvu donosi Gradsko vijeće ako su za kupnju osigurana sredstva u Proračunu i ako se time štiti javni interes, odnosno interes Grada.

 U slučaju da prestane javni interes za vlasništvo dionica ili udjela u kapitalu trgovačkog društva, Gradsko vijeće može odlučiti da se dionice odnosno udjeli u kapitalu prodaju, ukoliko to nije u suprotnosti s posebnim zakonom.

 Ostvarena sredstva od prodaje dionica ili udjela u kapitalu trgovačkog društva mogu se koristiti samo za otplatu duga ili za nabavu nefinancijske i financijske imovine Grada sukladno Zakonu o proračunu.

Članak 24.

 Odgoda plaćanja i obročna otplata duga Gradu, otpis ili djelomičan otpis potraživanja Grada te prodaja potraživanja Grada određuje se i provodi na način i pod uvjetima utvrđenim propisima i važećem Pravilniku o kriterijima, mjerilima i postupku za otpis potraživanja.

Članak 25.

 Nefinancijskom dugotrajnom imovinom Grada upravljaju upravna tijela te pravne osobe (ustanove i trgovačka društva) kojima je Grad osnivač.

 Upravljanje imovinom iz stavka 1. ovoga članka podrazumijeva njezino korištenje, održavanje i davanje u zakup ili najam.

 Pročelnik upravnog odjela i čelnik pravne osobe moraju imovinom iz stavka 1. ovoga članka upravljati brigom dobrog gospodara i voditi popis o toj imovini u skladu sa zakonom.

 Knjigovodstvena evidencija nefinancijske dugotrajne imovine Grada vodi se u Upravnom odjelu za financije.

 Pročelnici upravnih odjela te čelnici pravnih osoba koji upravljaju imovinom Grada dužni su Upravnom odjelu za financije dostaviti podatke o svakoj poslovnoj promjeni na imovini kojom upravljaju.

1. **ZADUŽIVANJE I DAVANJE JAMSTAVA I SUGLASNOSTI**

Članak 26.

 Grad Šibenik može se kratkoročno zadužiti samo za premošćivanje jaza nastalog zbog različite dinamike priljeva sredstava i dospijeća obveza i to najduže do 12 mjeseci, bez mogućnosti daljnjeg reprograma ili zatvaranja postojećih obveza po kratkoročnim kreditima ili zajmovima uzimanjem novih kratkoročnih kredita ili zajmova.

 Grad Šibenik za podmirenje tekuće likvidnosti u tijeku proračunske godine može koristiti okvirni kredit po transakcijskom računu kod svoje poslovne banke.

 Članak 27.

Grad Šibenik može se dugoročno zaduživati uzimanjem kredita, zajmova i izdavanjem vrijednosnih papira, a ukupna godišnja obveza Grada Šibenika može iznositi najviše do 20 posto ostvarenih prihoda (umanjenih za prihode od domaćih i stranih pomoći i donacija, iz posebnih ugovora: sufinanciranje građana za mjesnu samoupravu i ostvarene s osnove dodatnih udjela u porezu na dohodak i pomoći izravnanja za financiranje decentraliziranih funkcija) u godini koja prethodi godini u kojoj se zadužuje. U iznos ukupne godišnje obveze uključen je iznos prosječnoga godišnjeg anuiteta po kreditima, zajmovima, obveze na osnovi izdanih vrijednosnih papira i danih jamstava i suglasnosti te dospjele nepodmirene obveze iz prethodnih godina u skladu sa Zakonom o proračunu. Limit ostvarenih prihoda se ne odnosi na projekte koji se sufinanciraju iz programa i fondova Europske unije i na projekte iz područja unapređenja energetske učinkovitosti.

Članak 28.

 Pravna osoba u većinskom vlasništvu ili suvlasništvu Grada i ustanova čiji je osnivač Grad može se dugoročno zadužiti samo za investiciju i uz suglasnost sukladno pozitivnim propisima i Statutu Grada pri čemu se u opseg zaduženja Grada uključuju suglasnosti sukladno odredbi članka 90. stavka 2. Zakona o proračunu.

 Grad može dati jamstvo za ispunjenje obveza pravnoj osobi u većinskom izravnom ili neizravnom vlasništvu Grada i ustanovi čiji je Grad osnivač sukladno važećim propisima i Statutu Grada Šibenika, a uz prethodnu suglasnost ministra financija. Dana jamstva uključuju se u opseg zaduženja Grada.

 Zahtjev za izdavanje suglasnosti za zaduženje i/ili davanje jamstva iz stavaka 1. i 2. ovoga članka odgovorna osoba pravne osobe ili ustanove dostavlja Upravnom tijelu za financije.

 Zahtjev iz stavka 3. ovoga članka mora sadržavati sljedeću dokumentaciju:

- obrazloženje kapitalnog projekta,

- ovjerena financijska izvješća za prethodnu godinu,

- dokumentaciju o provedenom postupku nabave te odluku o odabiru najpovoljnije ponude za nabavu financijskih sredstava,

- nacrt ugovora ili pismo namjere banke s uvjetima kreditiranja i planom otplate sa svim navedenim troškovima naknada i kamata.

Članak 29.

 Pravne osobe u većinskom vlasništvu ili suvlasništvu Grada i ustanove čiji je osnivač Grad, a koje su dobile suglasnost ili jamstvo u smislu odredbi članka 28. ove Odluke, dužne su Upravnom odjelu za financije tromjesečno, najkasnije do sedmog dana u mjesecu za prethodno tromjesečje, dostaviti informaciju o stanju zaduženosti i u roku od 5 dana od potpisivanja dostaviti ugovor o zaduživanju.

1. **PRIMJENA PRORAČUNSKOG RAČUNOVODSTVA, FINANCIJSKO-RAČUNOVODSTVENA KONTROLA I IZVJEŠTAVANJE**

Članak 30.

 Proračun i proračunski korisnici – ustanove Grada i osnovne škole primjenjuju sustav proračunskog računovodstva.

Članak 31.

 Kontrola poslovnih postupaka u pripremi i izvršavanju proračuna, upravljanje dugom i gotovinom, praćenje primjene financijskih propisa, praćenje nastanka obveza, praćenje primjene sustava proračunskog računovodstva te poslovi financijskog izvještavanja obavljaju se u Upravnom odjelu za financije.

 Svi korisnici proračunskih sredstava obvezni su Upravnom odjelu za financije dati sve potrebne podatke, isprave i izvješća koja se od njih traže.

Članak 32.

Proračunski korisnici – ustanove i osnovne škole obvezni su Upravnom odjelu za financije dostaviti polugodišnji i godišnji izvještaj o izvršenju financijskog plana zajedno s obrazloženjem realizacije programa u odnosu na plan.

Polugodišnji izvještaj se dostavlja do 31. srpnja tekuće godine, a godišnji izvještaj se dostavlja do 31. ožujka tekuće godine za prethodnu godinu. Po dostavljenim izvještajima Upravni odjel za financije sastavlja objedinjeni godišnji izvještaj o izvršenju proračuna Grada Šibenika i dostavlja Gradonačelniku polugodišnji i godišnji izvještaj o izvršenju Proračuna u rokovima propisanim Zakonom o proračunu.

Članak 33.

Proračunski korisnici – ustanove i osnovne škole obvezni su Upravnom odjelu za financije dostaviti polugodišnji financijski izvještaj u roku od 10 dana po isteku izvještajnog razdoblja te godišnji financijski izvještaj do 31. siječnja tekuće godine za prethodnu godinu.

1. **URAVNOTEŽENJE PRORAČUNA I PRERASPODJELA SREDSTAVA PRORAČUNA**

Članak 34.

 Ukoliko se u tijeku proračunske godine zbog novih obveza za Proračun povećaju rashodi ili izdaci, odnosno smanje prihodi i primici Proračuna, Gradonačelnik može na prijedlog Upravnog odjela za financije obustaviti izvršavanje Proračuna za pojedine rashode ili izdatke, odnosno donijeti mjere privremene obustave izvršavanja Proračuna najduže 45 dana.

 Ako se za vrijeme provođenja mjera privremene obustave izvršenja Proračun ne može uravnotežiti, Gradonačelnik mora najkasnije u roku od 15 dana prije isteka roka za privremenu obustavu izvršenja Proračuna predložiti izmjene i dopune Proračuna.

Članak 35.

 Korisnici moraju pri dogovaranju o uvjetima za ispunjenje obveza koje se podmiruju iz Proračuna uzimati u obzir ugovorene rokove plaćanja.

Članak 36.

Gradonačelnik može odobriti preraspodjelu sredstava u Proračunu unutar pojedinog razdjela i između pojedinih razdjela s tim da umanjenje pojedine stavke rashoda ne može biti veće od 5% sredstava utvrđenih na toj stavci.

Iznimno od odredbe stavka 1. ovoga članka, preraspodjela sredstava može se izvršiti najviše do 15% sredstava utvrđenih na stavci rashoda ako se time osigurava povećanje sredstava nacionalnog učešća planiranih u Proračunu za financiranje projekata koji se sufinanciraju iz sredstava Europske unije po odobrenju Gradonačelnika.

Obrazloženi zahtjev iz stavaka 1. i 2. ovoga članka dostavlja se Gradonačelniku putem Upravnog odjela za financije i mora sadržavati odgovarajuću dokumentaciju kojom se dokazuje opravdanost razloga za dodatnim sredstvima na proračunskoj stavci koja se povećava, odnosno opravdanost razloga za smanjenje sredstava na proračunskim stavkama.

 Proračunska sredstva ne mogu se preraspodijeliti između Računa prihoda i rashoda i Računa financiranja.

 Gradonačelnik o preraspodjelama izvještava Gradsko vijeće u polugodišnjem i godišnjem izvještaju o izvršenju proračuna.

 Aktivnosti i projekti financirani iz sredstava Europske unije te kapitalni projekti koji nisu izvršeni do kraja 2021. godine mogu se prenijeti i izvršavati u 2022. godini, pod uvjetom da su proračunska sredstva, koja su za njihovu provedbu bila osigurana u Proračunu Grada Šibenika za 2021. godinu, na kraju 2021. godine ostala neizvršena ili izvršena u iznosu manjem od planiranog.

 Prenesene aktivnosti i projekti mogu se izvršavati u 2022. godini uz suglasnost Upravnog odjela za financije.

1. **ZAVRŠNA ODREDBA**

Članak 37.

 Ova Odluka stupa na snagu prvog dana od dana objave u „Službenom glasniku Grada Šibenika”, a primjenjuje se od 1. siječnja 2022. godine.

KLASA: 400-06/21-01/65

URBROJ: 2182/01-06-21-2

Šibenik, 14. prosinca 2021.

GRADSKO VIJEĆE GRADA ŠIBENIKA

PREDSJEDNIK

dr. sc. Dragan Zlatović,v.r.